Keld Albrechtsen (EL), 2002-11-12:
Det er blevet hævdet fra regeringspartiernes side, at det her forslag skulle tage sigte på at effektivisere konkurrenceforholdene i byggesektoren. Hvis det var tilfældet, må man sige, at det er et overraskende forslag, for det vedrører jo ikke byggesektoren.
Det vedrører de almene boligorganisationer.
Hvis det var sådan, at man ville have konkurrence i byggesektoren, skulle man vel fremsætte et lovforslag om, at der skulle indføres konkurrence mellem byggeselskaberne.
Derfor er det simpelt hen ubegribeligt, hvad det er, der foregår. Jeg kan ikke se andet, for der må være en dagsorden bag ved, at man fremsætter et så mystisk forslag som det her, og den dagsorden må være, at nu går man boligforeningerne efter struben.
Man har planer om at sælge lejlighederne, og nu vil man altså også forsøge at forhindre beboerdemokratiet i at øve indflydelse på nybyggeriet.
Det er faktisk de to formål, der var med at have en boligforening.
Det ene var at administrere sine egne boliger i et beboerdemokrati, og der andet var at bygge nye boliger, hvor indretning, udformning osv. kunne være et resultat af en levende diskussion mellem de mennesker, der efterfølgende får brug for at leve og bo og have deres liv i de boligområder.
Ministeren kan ikke benægte, at han har igangsat et gigantisk udvalgsarbejde med henblik på at forberede en lovgivning om salg af de almene boliger.
Ja, det kan selvfølgelig godt være, han vil benægte det, men for os andre tegner det altså et billede. Man kan altså ikke indføre konkurrence på spørgsmålet om, hvordan man synes, det er bedst at indrette et boligkvarter, for det er jo et spørgsmål om, hvordan man gerne vil bo, om det skal være tæt-lave boliger med forskudte etager eller andet.
Vi har i den boligforening, jeg bor i, haft kæmpediskussioner om at udforme løsninger på boliger, som folk virkelig er glade for at bo i, og der er beboerdemokratiet lykkedes.
Man vil nu tvangsindforskrive et eller andet privat firma til ikke alene at bygge og projektere boligerne og sådan noget - det har vi i forvejen, og der har vi konkurrenceregler og alt muligt andet - men også til at bestemme, hvordan de boliger skal indrettes, hvordan arkitekturen skal være, om vi skal have træer, eller vi ikke skal have træer. Jamen det er da helt fantastisk. Det skal en eller anden privat konsulent...
jamen altså, hvor stopper den liberalisme, som regerer det her land?
Den er jo åbenbart indstillet på at bryde alt, hvad der findes af lokalt beboerdemokrati, ned.
Jeg synes, det er et ufatteligt forslag.
Samtidig holder man sig fra regeringens side f.eks. ikke tilbage med at foreslå kun ét selskab, nemlig Ørestadsselskabet, som bygherre eller i hvert fald som den, der skal fremlægge et projekt, når det drejer sig om projekteringen af en cityring.
Der er ikke optræk til nogen som helst bygherrekonkurrence.
Der er optræk til rent monopol, men det er selvfølgelig også noget, som er unddraget demokratiet.
Vi mener, det her er at rette bager for smed.
Man har nogle problemer i byggesektoren, og vennerne i de store byggemonopoler vil man ikke gribe ind over for, og så skal man finde nogle andre, som man kan kanøfle, og kalde det konkurrence, og så kan man kaste sig over boligforeningerne, fordi det er den vej, vinden blæser.
Det synes jeg ærlig talt ikke er smukt at se på, og jeg kan fra Enhedslistens side love, at vi vil kæmpe imod dette her forslag med næb og kløer fra denne time og frem til dets eventuelle vedtagelse, som jeg ikke håber nogen sinde sker.